
20. augusti otsuse sünnivalud
Liia Hänni
20. augusti klubi liige
Alljärgnev on põgus tagasivaade kahele otsustavale augustipäevale Toompeal, mis avab toimunu vahetu osalise kogemuse kaudu. Pilgu all on kahe esinduskogu, Ülemnõukogu ja Eesti Kongressi pingestunud suhted ja ühise platvormi kujunemine ajaloolise Ülemnõukogu otsuse “Eesti riiklikust iseseisvusest” vastuvõtmiseks.
Austatud konverentsipere!
Meil kõigil on neist kahest otsustavast augustipäevast oma isiklikud mälestused.  Tahan teiega jagada enda omi -  nii nagu need on minuga koos tänasesse päeva jõudnud ja aidanud mõtestada seda, mis 35 aastat tagasi Toompeal toimus.  
19. august
19. augusti hommikul 35 aastat tagasi kiirustasin varakult väljuvale Tartu - Tallinn bussile, et sõita Ülemnõukogu istungile.  Selle päevakorras oli maksuseaduste ja lisaeelarve arutelu, ei midagi erilist.  Nagu ikka nädala alguses, oli buss rahvast täis, mahtusin vaevu peale. Keegi tundis mu ära ja pakkus istekohta. Aeg oli selline - meid, ÜN liikmeid, teati ja julgen arvata, et meist peeti lugu. Valimiskampaanias olime rahvale lubanud võidelda meie ühise eesmärgi - Eesti iseseisvuse eest. 
Telemaja vastas asuvasse Kungla hotellituppa astudes helises telefon. Haarasin toru, helistas abikaasa Uku. “Nüüd on see juhtunud”, kuulsin ärevat sõnumit.  Ehmatasin väga, sest Uku isa oli raskesti haige. Küsisin isa kohta ja sain vastuseks: “Moskvas on raudhambad võimu üle võtnud”. “Raudhambad” tähistas meie kõnepruugis Kremli tribüünil reastunud ordenikandjaid, kes nüüd olid otsustanud perestroika lämmatada.   Polnud kahtlust - nüüd on vaja kuulutada välja Eesti iseseisvus!  
 Helistasin Kadriorgu, olin nimelt ülemnõukogu presiidimi liige. See oli üks kummaline moodustis, mis tegutses Ülemnõukogu esimehe Arnold Rüütli juhtimisel.  Presiidiumi ajutrustiks oli Ülemnõukogu esimehe Arnold Rüütli kantselei eesotsas Arno Almanniga, kes  võttus kõne vastu. Sain teada, et esialgu püütakse toimunus selgust saada ja võimalikku tegevuskava alles arutatakse.  
Hotelli koridoris kohtasin kõrvaltoas elavat kolleegi Jüri Rätseppa. Lühike mõttevahetus kinnitas, et Ülemnõukogul on on aeg iseseisvus välja kuulutada. Kiirustasin Toompeale, et jõuda saadikute majja  kell 11 algavale EMKE (oli kord selline erakond!) fraktsiooni koosolekule.   Tänaval tuli mulle vastu akadeemik Jaan Einasto, haaras käest ja kinnitas: “Liia, nüüd on vaja iseseisvus välja kuulutada”.  Olime koos Tõraveres poliitikat teinud, just temalt sain innustust kandideerida lisaks Ülemnõukogule ka Eesti Kongressi, sest: “Kõik rauad tuleb tules hoida, me ei tea, millist võib vaja minna.”  Nii saigi minust “kahel toolil istuja”, kokku oli Ülemnõukogus 105 liikme hulgas selliseid kahekordse mandaadiga saadikuid 44, enam kui pooled eestimeelsetest saadikutest. 
Ülemnõukogu istung algas pärastlõunal kell neli, enne seda oli aeg saadikurühmade kogunemiseks.  Neid oli augustis 1991 kümme  - kolm internatsionaalse tagapõhjaga ja ülejäänud eestimeelsed. EMKE fraktsiooni esimees Ivar Raig viibis augustisündmuste ajal Moskvas, teel teaduskonverentsile Jaapanis.  Nii tuli mul aseesimehena esindada fraktsiooni kõigil Toompeal toimunud nõupidamistel.  Kindlasti oleks ka Ivar vajutanud rohelisele nupule 20. augusti otsuse toetuseks. Kahju, et klubi pole seni nõustunud juhuse tahtel eemal viibinud eestimeelseid saadikuid 20. augusti klubi liikmeks tunnistama. 
 Kell 11 Saadikute Majas alanud EMKE saadikurühm pidi arutama maareformiga seonduvat, aga nüüd jäi päevakorda vaid üks küsimus – mida on vaja teha?  Kiiresti jõudsime üksmeelsele otsusele: 
· toetada Eesti Vabariigi iseseisvuse väljakuulutamist;
· võtta viivitamatult kontakti Eesti Komiteega ühise tegevuskava väljatöötamiseks. 
Kell 14 Toompeal klaverisaalis kogunenud Rahvarinde ühenduse  koosolek algas info vahetamisega toimunust. Inimesed olid ärevil ja mures. Keegi teadis rääkida, et Interrinde juhtfiguur Rudjak olla ähvardanud radio ja televisiooni üle võtta. Arvo Junti tegi ettepaneku koostada erakorralist komiteed hukka mõistev tekst ja veelkord kinnitada, et Moskva seadused Eestis ei kehti. Hoidsin tükk aega kätt üleval, et sõna saada ja EMKE fraktsiooni seisukoht teatavaks teha.  Enne mind sai sõna Heinz Valk, kes oma emotsionaalsel moel rõhutas vajadust astuda otsustav samm ja kuulutada välja Eesti iseseisvus. Toetasin tema ettepanekut  EMKE esindajana ja rõhutasin koostöö vajadust Eesti Komiteega.  Koosoleku lõpus jõudis Rootsist tagasi Marju Lauristin,kes kirjeldas lühidalt sündmusi lääne poolt nähtuna. Ta informeeris meid Edgar Savisaare peatsest jõudmisest Eestisse Soome kaudu. Ka Marju leidis, et on vaja otsustavalt tegutseda.  Kui koosolek lõppes, läksime väiksema seltskonnaga Ülo Nugise juurde ja tegime talle teatavaks Rahvarinde ühenduse seisukoha.  Ülo Nugis kiirustas väga, sest kell 15 pidi Toompeal ruumis 115 algama Ülemnõukogu presiidiumi erakorraline istung. 
Presiidiumi koosolek algas Arnold Rüütli ülevaatega seni toimunust. Hommikul kell 11 helistas talle Balti sõjaväeringkonna ülem Kuzmin, kes teatas eriolukorra kehtestamisest ning enda määramisest Baltikumi eest vastutajaks. Uue “võimu” korraldus oli kõik kaitseformeeringud laiali saata ja neilt relvad ära võtta.  Keelatud oli koosolekute ja miitingute pidamine. Rüütli küsimusele – kas demokratiseerumine jätkub – vastas Kuzmin, et käituda on vaja vastavalt Nõukogude Liidu konstitutsioonile.  
Järgmisena sai sõna Raul Mälk, kes andis edasi viimased uudised.  Moskvas kutsutakse inimesi kaitsma Vene föderatsiooni ÜN hoonet., tankid liiguvad Moskva kesklinna suunas.  Vene TV ja raadio on relvastatud üksuste poolt üle võetud. Ukraina juhtkond on teinud avalduse, et konstitutsioonivastasele organile ei tohi alluda.  
Järgnesid presiidiumi liikmete sõnavõtud. Tegin presiidiumile teatavaks EMKE fraktsioonis ja Rahvarinde ühenduses kujunenud seisukoha.  Lebedevi ja Uluotsa esinemisest olen välja noppinud järgmised mõtted.
Lebedev: sõltumata poliitilisest vaadetest taotleda olukorra stabiilsust ja vältida ülemnõukogu laialisaatmist.  23. augusti Hirvepargi miiting ära jätta, katkestada Kaitseliidu  ja töölismalevate tegevus.  Lebedevi kuulates olen teinud paberile märkuse – sisuliselt alla anda.  
Uluots: Ülemnõukogu ei tohiks üles näidata initsiatiivi, jätta see teisele poolele. Oodata ära sündmuste areng.
Kell 16 algas täiskogu istung. Päevakorraväliselt sai sõna Arnold Rüütel, kes informeeris olukorrast ja tegi ülemnõukogule ettepaneku anda erivolitused ÜN presiidiumi poolt jaanuaris 1991 moodustatud Erakorralisele Kaitsenõukogule. Kolmikusse kuulusid  kuulusid Ülemnõukogu esimees ja Ülemnõukogu juhataja ning peaminister.  Pärast Rüütli esiemist kuulutas istungit juhatanud Ülo Nugis välja vaheaja ja kutsus fraktsioonide esindajad oma kabinetti nõupidamisele.  See nõupidamine määras edasise sündmuste käigu sel päeval. 
Olen fraktsioonide esindajate sõnavõtud oma märkmetes kokku võtnud järgnevalt:
Kask (Rahva-Keskfraktsioon): ühepoolses koras on üleminekuperiood lõpetatud, Eesti tuleb kuulutada iseseisvaks riigiks.
Laar (Kristlik-demokraatlik fraktsioon): hoiduda üldistest deklaratsioonidest, anda rahvale konkreetsed näpunäited.
Lebedev (fraktsioon “Võrdsete õiguste eest”): otsuseid ei tohi teha infopuuduses, praegune olukord ei näe välja sõjalise riigipöörde moodi.  Kõik otsustatakse Moskvas, tahame või ei. Eestis hoida stabiilsust. 
Grigorjev (fraktsioon”Virumaa”): on vastu üleminekuperioodi lõpetamisele.
Jõerüüt (Liberaaldemokraatlik fraktsioon):  vaja on täpsemat infot, mis toimub Moskvas. Tuleb võtta ühendust Eesti Komitee juhtidega.
Hänni (EMKE fraktsioon): Praeguses olukorras tuleb toetuda kõigile Eesti demikraatlikele ja iseseisvust toetavatele jõududele, saavutada ühtne tegevuskava. Tuleb anda selge vastus küsimusele Eesti staatuse kohta. 
Aaskivi (Sotsiaaldemokraatlik  fraktsioon): ei ole aega oodata, tuleb ette valmistada dokumendid iseseisvuse väljakuulutamiseks. 
Veidemann (Sotsiaaldemokraatlik fraktsioon): võtta ülemnõukogus vastu avaldused toimuva suhtes, samuti pöördumine rahva poole.
Uluots (fraktsioon “Sõltumatud demokraadid”): ei ole veendunud, et Nõukogude Liidus on toimunud sõjaväeline riigipööre, olukord selgub kahe-kolme päeva pärast. Anda erivolitused hr. Rüütlile. Riikliku staatuse muutmist praegu ei toeta, võtta vastu pöördumine teiste riikide poole.
Arro (Maarahva fraktsioon): Vabariigi väljakuulutamiseks peavad dokumendid valmis olema. 
Koosolek lõppes redaktsioonitoimkonna moodustamisega ülemnõukogu otsuste eelnõude väljatöötamiseks järgmises koosseisus: Jaak Allik, Jaak Jõerüüt, Liia Hänni, Arvo Junti, Rein Järlik, Ants Paju, Mart Laar, Klavdia Sergi, Vladimir Lebedev, Viktor Andrejev, Sergei Sovetnikov ja Marju Lauristin.  Saavutatud kokkuleppe kohaselt valmistas redaktsioonikomisjon ette 3 eelnõud:
· avaldus riigipöörde kohta NSV Liidus (ettekandja Marju Lauristin);
· otsustus erakorraliste volituste andmiseks  Eesti Vabariigi Eraorralisele Kaitsenõukogule (ettekandja Mart Laar);
· pöördumine maailma riikide parlamentide poole (ettekandja Jaak Allik).
Eelnõud said valmis hilja õhtul. Võib vaid ette kujutada, kui närviliselt ootasid istungisaalis tulemust kolleegid, kes otseselt polnud tööga seotud.  Kell 21.40 algas eelnõude arutelu,  see lõppes alles kesköö paiku. Küsimusi oli palju, eriti Marju Lauristinile, kes kandis ette avalduse riigipöörde kohta NSV Liidus.  Iseseisvuse väljakuulutamist toetanud rahvaesindajad oli rahulolematud, et seda pole eelnõus kirjas. “Kas meie poliitilise otsuse samm ei võiks olla pikem, kui jänesehaak, mida kavatseme selle dokumendiga teha”, küsis Tiit Made.  Marju viitas lubadusele, mis eelnõus seisis: „Riigipööre NSV Liidus on vägivaldselt katkestanud Eesti Vabariigi taastamiseks käivitatud kahepoolsete läbirääkimiste protsessi. Sellest tulenevalt on on Eesti Vabariigi Ülrmnõukogu õigustatud ühepoolselt realiseerima Eesti Vabariigi Iseseisviuse vastavlt 3. märtsi 1991. a. referendumis väljendatud rahva tahtele.“  Venekeelsete saadikute küsimuste voolu tõkestas otsustavalt istungit juhatanud Ülo Nugis, kasutades talle istungi algul antud erivolitusi.
 Kõik kolm elnõud võeti vastu eestlastest saadikute üksmeelsel toetusel 69 – 71 häälega.  Vaatamata sellele oli istungisaalis tunda rahulolematust. Peet Kase algatusel  kogunesid allkirjad paberile, mis nõudis Eesti  iseseisvuse väljakuulutamise otsuse eelnõu ettevalmistamist.  Ka mina andsin sellele allkirja,  Peet Kask mäletab, et kokku oli allkirju 23.  
Ülemnõukogu ja Eesti Komitee alanud koostööst andis märku istungi käigus ette loetud  avaldus, mis kandis Ülo Nugise ja Tunne Kelami allkirju. Sellega kutsuti eestimeelseid mehi tulema valvesse Televisioonimaja ja Raadiomaja juurde, et kaitsta neid infoallikaid.
Istungi lõppedes andis juhataja “Kungla” rahvale soovituse, valida, kui võimalik, mõni teine ööbimiskoht.  Öösel poole ühe paiku istusin Lossi platsil ootavasse mikrobussi ja sõitsin Kungla hotelli.  Oli olnud pingeline ja väsitav päev. 
Kokkuvõttes, 19. augustil puudus eestimeelsete saadikute hulgas üksmeel Eesti iseseisvuse väljakuulutamiseks. „Hääli pole koos“,  tarvitses Ülo Nugis sellise olukorra kohta öelda. Sõltumatud demokraadid arvasid ettenägelikult, et  putšistide avantüür kukub läbi, nii see ka läks.  Ometigi oli selge, et tekkinud segadust Moskvas tuleb ära kasutada Eesti iseseisvuse kindlustamiseks.   
Eesti Komiteega lähemalt seotud kristlikke demokraate kammitses õigusliku järjepidevse doktriini tõlgendus, mis ei lubanud ülemnõukogul määratleda end kui EV riigivõimu seaduslikku teostajat.   Just seda aga oleks tähendanud  Eesti iseseisvuse väljakuulutamine, mida nõudsid mitmed Rahvarindega seotud saadikurühmad.  Seejuures jäi kõlama arvamus üleminekuperioodi lõpetamise vajadusest, mida vanemate kogus esitas Rahva-Keskfraktsiooni juht Peet Kask. 
20. august
Järgmisel hommikul Toompeale minnes lootsin, et et öö jooksul on riigi juhtkond kindlasti koos istunud ja Ülemnõukogu istungi alguseks on meie laudadel eelnõu Eesti iseseisvuse väljakuulutamiseks. Kohtasin kohvikus Arvo Juntit ja küsisin, kas tema teab midagi eelnõu ettevalmistamisest. Arvo ei teadnud. Istungi alguses esitas ta Ülo Nugisele küsimuse, kuidas on reageeritud 23 Ülemnõukogu liikme taotlusele asuda välja töötama Eesti riiklikku staatust määratlevat dokumenti?  „Töö käib“, oli Ülo Nugise rahustav vastus.  
Istung jätkus lisaeelarve eelnõu aruteluga.  Peatselt  kutsuti mind Ülo Nugise kabinetti nõupidamisele, milles osalesid mälu järgi  justiitsminister Jüri Raidla, Ülemnõukogu Presiidiumi aparaadi juristid Arno Almann ja Advig Kiris.  Ülemõukogu liikmetest olid  ruumis  veel Tõnu Anton, Marju Lauristin, Peet Kask, Arvo Junti, Enn Põldroos ja Mart Laar. Kohal oli ka Arnold Rüütel, kes teatas üpris pateetiliselt –  iseseisvus on vaja kiiresti välja kuulutada. Pikka arutelu ei toimunud, Ülemnõukogu vastava otsuse eelnõu ettevalmistamine jäi juristide ülesandeks. 
Läksin tagasi istungisaali, kõnepuldis oli riigiminister Raivo Vare. Ta andis ülevaate sõjaväe liikumisest, soomukikolonnid lähenesid Tallinnale.  Istusin oma pingis ja korraga tajusin olukorra kriitilisust – ähvardav vägivald ja samal ajal edasise tegevuskava  suhtes rahvusliku kokkuleppe puudumine.  Võtsin puhta paberilehe ja kirjutasin selle ülemisse serva „Kava“ ning edasi punktide kaupa, mida minu arvates oleks vaja teha. Murdsin paberilehe kokku ja saatsin  saali virgatsiga Marju Lauristinile, kes istus juhatuse laua taga.  Ma ei tea, kas Marjul oli mahti seda lugeda.
Ühe sammuna nägi paberile pandud kava ette Ülemnõukogu ja Eesti Komitee baasil Taastava Kogu moodustamise, millele kuuluks põhiseaduslike võimuorganite töölerakendamiseni kogu võimutäius, sh. põhiseaduse väljatöötamine.  Olin sellesisulist projekti levitanud juba kevadel Ülemnõukogu ja Eesti Komitee mõnede liikmete hulgas -  ajendiks järjest süvenev veendumus, et valitud tee saavutada iseseisvus läbi rääkides Moskvaga, ei vii sihile.  Märtsis toimunud Eesti Kongressi IV istungjärgul tõusid päevakorda Taastava Kogu valimised, poliitilisse avaldusse sai kirja soov korraldada need juba 1991. aastal.  See ülesanne tundus liialt kaelamurdev, seega panin paberile kava, mis toetus olemasolevate esinduskogude „ära kasutamisele“.  Meenub, kuidas Arnold Rüütel kutsus mind neljasilmavestlusele ja hoiatas väga ohtliku plaani eest, mida keegi kuluaarides levitavat. 
Kell kahe paiku kutsuti mind taas Ülo Nugise kabinetti, kus lisaks hommikusele seltskonnale viibisid  Eesti Komitee esindajad Tunne Kelam, Vardo Rumessen ja Sirje Endre.  Justiitsminister Jüri Raidla sai sõna vahepeal valminud riiklikku iseseisvuse väljakuulutamise eelnõu tutvustamiseks. Selle sisu oli lühidalt järgmine:
· üleminekuperioodi lõpetamine,
·  iseseisvuse väljakuulutamine,
· Ülemnõukogu kuulutamine Taastavaks Koguks,
· valimiste korraldamine 1992. aastal,
· Eesti iseseisvusele tunnustamise taotlemine teiste riikide poolt EV õigusjärgse riigina.
Eesti Komitee esindajate vastuseis eelnõule oli kategooriline – kuidas saab Ülemnõukogu ühepoolselt  lõpetada üleminekuperioodi ja kuulutada end Taastavaks Koguks?  See on ju ilmselges vastuolus Eesti Vabariigi õigusliku järjepidevusega ja eesmärgiga taastada Eestis seaduslik riigivõim – nii, nagu Eesti Kongress oma eesmärgi oli 1. istungjärgul määratlenud.  Reageerisin kiiresti tekkinud pingele ja tegin ettepaneku jätta eelnõust välja üleminekuperioodi lõpetamine. Selgitasin, et Ülemnõukogu on oma 30. märtsi 1990 otsuses „Eesti riiklikust staatusest“ määratlenud üleminekuperioodi lõpuna põhiseadusliku riigivõimu taastamise (restitutio ad integrum). Küsimus on hoopis selles, kuidas jõuda põhiseadusliku riigivõimu kehtestamiseni.  Hakkasin rääkima oma Taastava Kogu ideest, aga Marju katkestas mind järsult: „Me vajame Põhiseaduslikku Assambleed (Constitutional Assembly)“.  See oli kujunenud vastasseisu ületamiseks ja põhiseaduslikule riigikorrale üleminekuks geniaalne lahendus.  Eesti Komitee esindajad nõustusid tingimusel, et nii Eesti Kongressil kui ka Ülemnõukogl on Assamblees võrdne arv esindajaid.  
Edasi läks teksti kooskõlastamine keeruliseks, sest me ei suutnud leida sobivat sõnastust Eesti iseseisvuse väljakuulutamisele. Aeg pressis peale, kell neli algas Vabaduse väljakul Rahvarinde korraldatud miiting. Marju pidi seal esinema ja ka mina tahtsin kohal olla. 
 Vaatamata Kuzmini kehtestatud nn. eriolukorrale, oli Vabaduse väljak rahvast tulvil.  „Eesti, ära kõhkle, Eesti tegutse!“, kõlas Heinz Valgu üleskutse.  Kõnedes rõhutati, et ootamatult avanenud ajaloopragu tuleb kiiresti ära kasutada ja Eesti iseseisvus välja kuulutada.  Seda üleskutset saatis maruline aplaus. Toompeale tagasi minnes teadsin, et juhul, kui Eesti Komitee esindajatega kompromissile jõuda ei õnnestu,  võtab Ülemnõukogu vastu ühepoolse iseseisvusotsuse, millega Eesti Kongress lükatakse kõrvale.  See oleks tähendanud valusat lõhet Eesti iseseisvusliikumises. 
 Õhtul kell kuus algas Ülemnõukogu istung uuesti. Päevakorras oli aktsiisimaksu seaduse eelnõu arutelu, lõpphääletusel jäi see vastu võtmata. Istungit juhatanud Ülo Nugis kuulutas välja vaheaja  juhatuse laiendatud koosolekuks. Toompeal ruumis 115 toimus viimane, otsustav arutelu iseseisvusotsuse sõnastuse üle.  Kohal olid eestimeelsete feaktsioonide esindajad, esialgse eelnõu ettevalmistamises osalenud juristid ja Eesti Komitee juhatuse liikmed Kelam, Rumessen ja Endre.   Eesti Komitee ei olnud nõus sõnastusega, mille kohaselt Ülemnõukogu kuulutab  välja Eesti seseisvuse  ja hakkab riigi seadusliku esindajana taotlema diplomaatilist tunnustust. Eesti Kongress, kes oli 1. istungjärgul kuulutanud end seadusliku riigivõimu taastajaks, ei saanud nõustuda sellega, et nõukogulikult aluselt välja kasvanud Ülemnõukogust saab Eesti Vabariigi seaduslik riigivõim.  Aga just seda oleks tähendanud iseseisvuse väljakuulutamine.  Kõnelejad viitasid ohule katkestada riigi õiguslik järjepidevus. Pinged olid laes. Neid aitas ohjeldada koosolekut juhatnud Ülo Nugis, kes vedas arutelu lõpplahenduse suunas.  
 Lahendus koorus välja ühise pingutuse tulemusena. Riigi rahvusvahelise tunnustamise asemel sai kirja „diplomaatliste suhete taastamine“, mis oli välisminister Meri strateegia võitmaks tagasi Eesti Vabariigi  rahvusvaheline koht maailmas. Sõnumitoojaks  ruumi 115 oli välisministeeriumi ametnik Rein Müllerson, kelle Mart Laar teadis kohale kutsuda. Viimase hetkeni jätkas vaidlus, kas taotlus diplomaatiliste  suhete taastamiseks tuleb esitada nüüd kohe või pärast Riigikogu valimisi.  Kuna selleks ajaks oli pliiats jõudnud minu kätte, kirjutasin selle eelnõu esimesse punkti.  „Me vajame rahvusvahelist tunnustust ja toetust kohe“, veensin Tunne Kelamit nõustuma eelnõu tekstiga. 
Iseseisvuse väljakuulutamise asemel, mis häiris Eesti Komitee esindajaid,  sobis paremini  Ignar Fjuki pakutud sõna „kinnitada Eesti iseseisvust“.  Kompromiss Eesti iseseisvuse dekrareerimiseks oli sündinud:  „Kinnitada Eesti Vabariigi riiklikku iseseisvust ja taotleda diplomaatiliste suhete taastamist“.  Sõnamaagia varju jäi asjaolu, et selle otsusega kinnitas Ülemnõukogu ühtlasi, et ta on õigujärgse Eesti Vabariigi seaduslik riigivõim.  Siiski üksnes ajutiselt, kuni üleminekuperioodi lõpuni.   Uue põhiseaduse tegemise üle oleks võinud vaielda kuid või isegi aastaid, meil kulus pool päeva, et asi ära otsustada. Uue põhiseaduse teeb Põhiseaduse Assamblee, selle heakskiitmise otsustab rahvas rahvahääletusel 1992. aastal, pärast seda toimuvad samal aastal Riigikogu valimised. Ehk vääriksime isegi kohta Guinnessi maailmarekordite raamatus?
Veidi enne 10 õhtul oli eelnõu küps kiireloomulise küsimusena menetlusse andmiseks. Seda tegi Arnold Rüütel isiklikult. Lugesin stenogrammist uuesti üle tema kaassõnad eelnõu esitamisel: „... me peame mõtlema üleminekuperioodi lõpetamisele.“  Kokkuvõttes me seda tegimegi, ainult et mitte kohe, nagu tõenäoliselt oli  juristidele esitatud tellimus. „Restitutio ad integrum“ Ülemnõukogu 30. märtsi 1990 otsuses „Eesti riiklikust staatusest“ kippus vahepeal ununema. 
Marju Lauristinile langes ajalooline ülesanne esitleda kõnetoolist iseseisvuse taastamise otsuse eelnõu ja vastata peamiselt venekeelsete saadikute küsimustele.  Enamus neist väljendas muret venekeelsete inimeste tuleviku pärast Eestis. Marju püüdis neid maha rahustada viidates taastatud riigis kujunevale demokraatlikule riigikorraldusele.  Arutelu lõpetas kõnede voor. Jaak Jõerüüt võttis tulemuse kokku: „Tänase otsuse loomise valu väljendab taas üksmeele sündi Eesti ühiskonnas.“  Ootasin kannatamatult kõnede lõppu, minu ainus soov oli vajutada rohelist nuppu. Kell 23.02 ilmus lõpuks tabloole hääletuse tulemus: 69 poolt, vastu ja erapooletuid ei olnud.  Venekeelsed saadikud, v.a. Virumaa fraktsiooni kuuluv Valeri Kois, kes andis poollthääle,loobusid hääletamisel osalemast. Südames lootsin, et poolthääli on rohkem,  aga kui Ülemnõukogu 105 liikmest 4 sõjaväeringkondade esindajat maha arvata, oli konstitutsiooniline enamus parasjagu käes. 
 See soov, aga ka vajadus otsida oluliste otsuste langetamisel üksmeelt,  on 20. augusti  iseseisvusotsuse kajana jäädvustatud Eesti põhiseaduses Vabariigi Presidendi valimise korras. Loodan, et see ei ole sõnum kurtidele kõrvadele ja Riigikogu saab riigipea valimisega 1. katsel hakkama.
